钦定古今图书集成/明伦汇编/氏族典/第266卷 > 王全斌
## 钦定古今图书集成/明伦汇编/氏族典/第266卷 > 王全斌

按《宋史王全斌传》：“全斌，并州太原人。其父事庄宗，为
岢岚军使，以全斌为质，因隶帐下。及庄宗入洛，累历
内职。同光末，国有内难，兵入宫城，近臣宿将皆弃甲
遁去，惟全斌与符彦卿等十数人居中拒战。庄宗中
流矢，扶掖至绛霄殿，全斌恸哭而去。明宗即位，补禁
军列校。晋初，以功迁护圣指挥使。周广顺初，为右厢”
都指挥使。宋初，以功拜安国军节度。乾德二年冬，又
为忠武军节度，即日下诏伐蜀，命全斌为西川行营
前军都部署，由凤州路进讨，召示川、陕地图，授以方
略。十二月，率兵拔干渠，遂下兴州，至嘉陵，分兵治阁
道，度桔柏江，遂克利州，趋剑门。四年正月，师次魏城，
孟昶遣使奉表来降。旬馀，刘延让等至，两路兵相嫉，
蜀人亦构主帅，遂不协。俄诏发蜀兵赴阙，人给钱十
千，未行者加两月廪食。全斌等不即奉命，由是蜀军
愤怨，至绵州叛。有蜀交州刺史全师雄者，常为将，士
卒畏服，适以其族赴阙下，为乱兵所获，推为主帅，成
都十县皆起兵应师雄。未几，曹彬破师雄之众于新
繁，师雄病死，贼众始息。召还全斌，责授崇义军节度
观察留后。开宝末，车驾幸洛阳郊祀，召全斌侍祠，以
为武宁军节度，谓之曰：“朕以江左未平，虑征南诸将
不遵纪律，故抑卿数年，为朕立法。今已克金陵，还卿
节钺。”全斌至镇，数月卒。子审钧，富州刺史；审锐，供奉
官、阁门祗候。曾孙凯。